**«Հեյ գիտի քաղցր գիշեր․․․ »**

Շըրը-ը-ը-խկ։

«Շըրը-ը-ը-խկ», ու սկսվեց մի կատաղի անձրև։ Քնած էի։ Անշնորհք ամպերի գոռոցի պատճառով վեր թռա։ Կողքիս Կոստանն էր պառկած։ Չգիտեմ՝ երազո՞ւմ էր, թե կիսաքուն, բայց ամպերի գոռոցից հետո լսվեց իր գոռոցը․ «Մեղա՜յ, մեղա՜յ, տե´ր Աստծու»:

-Արա Կոստա՛ն, կամա՛ց, սաղ քնած են։

-Էս ի՞նչ ձեներ են, քունս հարամ եղավ։

-Անձրև ա, Կոստան, անձրև։ Տեսնեմ՝ էս վրանդ ինչքա՞ն կդիմանա։

Կներեք, մոռացա ասել՝ եկել ենք ճամբար, Հանքավան։ Ընկերս՝ Կոնստանտինը, բերել է իր պապիկից իրեն ժառանգած վրանը, որն իր համոզմամբ «ընտիր վրան ա, թափ-թազա։ Նենց դիմացկուն ա, դե հին սովետական ա, էլի»:

Կոստանի թափ-թազա սովետական վրանը արդեն մի օյին խաղացել էր մեր գլխին։ Բանն այն է, որ տեղանքը շատ քարքարոտ էր, ու երբ նախորդ օրը փորձում էինք տեղադրել վրանը, ցիցերը ծռվում էին։ Իսկ երբ վրանի ցիցերը խփեցինք (մոտավորապես երեքժամյա ճիգերի արդյունքում) ու ձողն էինք կանգնեցնում վրանի ներսում, Կոստանի «թափ-թազա», այս անգամ նաև «դիմացկուն» վրանը պատռվեց։ Եվ հենց այդ պատռվածքից էլ սույն գիշերը, երբ վեր թռանք, սկսեց շատրվան բխել։

-Դե, Կոստան, վե´ր կաց, հագնվի։ Էս քո վրանը բանի պետք չի։

-Ժամը գիշերվա մեկն ա, ի՞նչ հագնվեմ։

-Անձրևին ասա՝ ժամը մեկն ա, ի՞նձ ինչի ես ասում։ Քանի նոր գեյզեր չի սկզբնավորվել Հայաստանի սրտում, վե´ր կաց՝ վրանդ կպցնենք։ Սկոտչը չմոռանաս։

-Ու՞մ էինք մի կտոր հաց տվել, է՜, ծուռ աշխարհք։

-Տո դե հերիք ա մռմռթաս, ես դուրս եկա։

Երբ դուրս եկանք, այնքան ջուր էր, որ միայն Նոյն էր պակասում իր տապանով։

Ճիշտ է, մի քիչ չափազանցնում եմ․ իրականում դա ջրհեղեղ էր մեր վրանի համար՝ «թափ-թազա», «դիմացկուն», իսկ մյուսները քնած էին իսկապես դիմացկուն ֆրանսիական վրաններում։

-Թե ասա ինչի՞ լսեցի քեզ, ու էս վրանը խփեցինք։ Մարդիկ լավ վրան էին տալիս, հիմա հանգիստ կքնեինք։

-Իմ վրանը շատ էլ լավն ա։ Դու ես սխալ խփել։ Տես՝ ինչ սիրուն ա։

-Տես՝ ինչ սիրուն ա ջուրը լցվում մեջը, չէ՞։ Դու սկոտչը տուր, էս մկրատն էլ պահի, տեսնեմ՝ ոնց ենք կպցնում։

Բայց վրանը այնքան էր թրջվել, որ սկոտչը չէր կպնում։

-Տղե՞րք, ինչի՞ քնած չեք, էս անձրևին ու՞ր եք դուրս եկել։

-Վա՜յ, ընկեր Վահե ջան, էս չտեսը էրեկ վրանս տեսավ թե չէ, ճղեց։ Հիմա անձրև ա գալիս, սաղ վրանը ջուր ա լցվում, ուզում էինք կպցնել։

-Էդ չտեսն էլ ես էի, հա՞,-վրդովված ասացի ես՝ «ստաժավոր» արշավականս։

-Որտե՞ղ ա պատռվածքը,Կոստան ջան։

-Քեզ է՞լ ջան կասեն,-քչփչացի Կոստանի ականջին ու բարձրաձայն ասացի,-Հես ա, ընկեր Վահե։ Մեջը սաղ թրջվել ա։

-Էլ ու՞մ եք սպասում, երեխեք ջան, արագ հանեք իրերը, քանի լրիվ չեն թրջվել, ու եկեք տաղավար, այնտեղ չոր ա։ Մի քանի հոգի էլ կան, որ տաղավարում են անձրևի պատճառով։ Մինչև տեսնենք՝ ինչ ենք անում,-ասեց ընկեր Վահեն ու գնաց մյուս վրանները ստուգելու։

Ընկեր Վահեն մեր ուսուցիչներից էր։ Այս գիշեր ինքն էր հերթապահում։

-Է-է-է-է․․․ Ես ուրիշ մարդկանց հավես չունեմ, քունս տանում ա։ Վերջ, մնում եմ վրանում, դու մի մեծ տոպրակ ունե՞ս։

-Ինչի՞ համար, ա´յ ցանցառ։

-Տոպրակը հագնեմ ու չոր-չոր քնեմ։ Ի՞նչ վատ ա որ։ Բա չէ, գամ քարտ խաղա՞նք։ Ես ձեր խաղերի հավեսը չունեմ։

-Աչքիս անձրևը վրադ վատ ա ազդել։ Իրերդ վերցրու, գնանք, թե չէ ուսապարկիդ շորերն էլ են թրջվելու։

-Դու ուր ուզում ես, գնա, ես մնում եմ՝ քնեմ։

-Դե բարի գիշեր, քաղցր երազներ։

Քսան մետր էլ չէի անցել, երբ հետևիցս վազելով եկավ․

-Սպասի´, սպասի´, գալիս եմ։ Վա՜յ, էդ սարդի չափերը պիտի տեսնեիր, լեղաճաք եղա։

Փռթկացի։

-Դե գնանք, տեսնենք է՛լ ովքեր են արժանացել մեր բախտին։

Պարզվեց տաղավարում հավաքվել էին մեզ նման «թափ-թազա» վրանում գիշերածները։ Հիմնականում մեծեր էին, լավ վրաններում երեխաներին էին տեղավորել, իրենց մնացել էին Կոստանի վրանի հարազատները։

-Եկեք, նե´րս անցեք, երեխեք ջան։ Վա՜յ, Կոստանտին, էս ինչ թաց ա գլուխդ, ինչի՞ գլխարկ չես դրել։

-Է՜, ընկեր Անուշ, չգիտե՞ք՝ ինձ գլխարկ հեչ չի սազում։

Մեզ հետ մի թրջված տղա էլ կար՝ Արեգը, ինձնից մի քիչ մեծ տղա էր։ Ձեռքից լապտերը ընկավ, գլորվեց սեղանի տակ։ Արեգը կտրուկ պտտվեց ու կռացավ, որ լապտերը վերցնի։ Այնքան կտրուկ պտտվեց, որ վրայի ջուրը ցողեց մեզ վրա։

-Արե-ե-գ, մի քիչ կամա՛ց, արեգային անձրևներ ես տեղում վրաս։

Հեռվից երևաց ընկեր Վահեն․

-Իյա, ժողովու՞րդ, էս ինչի՞ եք էսքան տխուր։ Եկեք մի խաղ խաղանք։

-Հա, եկե´ք։ Գետնից բարձր, էշ միլիցա, մտքի բլոտ, “Лягушка”․․․- վրա բերեց մի քանի րոպե առաջ խաղերից բողոքող Կոստանը։

-Հեռախոսումս «Այլ կերպ» ունեմ, կարող ենք դա խաղալ,-առաջարկեցի ես։

Ու սկսվեց մեր «Այլ կերպը»։ Շատ տարված էինք խաղում։ Մեկ-մեկ նույնիսկ մոռանում էինք ժամի ու քնածների մասին։ Բարձր ուրախանում էինք, վիճում, ծիծաղում․

-Կարեն Դեմիրճյանի անվան մարզահամերգային ի՞նչ,-հարցրի ես։

-Մետրոպոլիտե-ե-ե-ե-ն։

-Վա՜յ, Կոստա-ա-ա-ն։

Ինձ ընկավ «անհասցե» բառը։

-Կոստան, ո՞ր սերիալն էիր նայում։

-«Սարի աղջիկ», «Նռան հատիկ», «Սիրուն Սոնա», «Պատվից առավել», «Առաջնորդները», «Օջախի երգը», «Ախթամար», «Ծաղիկներ ձյան տակ», «Ավազե դղյակ», «Կտակով թագուհի», «Մոր խոստումը», «Շիրազի վարդը», «Գնված երջանկություն», «Թունավոր սերը»․․․

-Ա-ա-ա, ի՞նչ ծնվածները։

-Անհասցե՜։

-Ըհըն, հիմա քո հերթն ա, Կոստա´ն։

Մեր Կոստանը ազատ ժամանակ նկարում էր, ու իրեն ընկել էր «ցուցահանդես» բառը։

-Ես, որ մեծանամ, իմ ի՞նչը կբացեմ, որ գաք նայեք։

Ակնթարթորեն ծիծաղի մի այնպիսի կատաղի ձայն բարձրացավ, որ վրանների կողմից դժգոհության ձայներ լսվեցին։

-Ս-ս-ս-ս, երեխեք ջան, քնածները արթնացան, չի կարելի,-մեզ սաստեց ընկեր Անուշը։

Խաղը շարունակվեց նույն տեմպով։

Մեկ էլ թեթև վեճ ծագեց։ Խաղի կանոններով հաղթող է ճանաչվում այն թիմը, որը հավաքում է 100 միավոր։ Բայց առաջինը հարյուր միավոր հավաքեց համար մեկ թիմը, իսկ մենք մեր հերթին չհասցրինք խաղալ։ Ծրագիրն էլ համար մեկ թիմին հաղթող չճանաչեց, մինչև մենք չխաղացինք։

-Չէ, էդպես ճիշտ չի,-ասում էր ընկեր Անուշը,-եթե մի թիմը հասել է 100-ին, ուրեմն խաղը պիտի ավարտվի։ Կանոններն այդպես են։

-Է՜, ընկեր Անուշ ջան, եթե առաջին շրջանի համար մեկ թիմը հավաքի էդ հարյուրը, ուրեմն երկրորդ թիմը էլ չպիտի՞ խաղա….

-Մի վայրկյան, մի վայրկյան սպասե՜ք։ Այս ի՞նչ ձայներ են։ Ի՞նչ ուժեղ հաչոցներ են։

Հեռվից այնպիսի ձայն էր գալիս, ասես շների միտինգ լիներ։ Բոլորս միանգամից լրջացանք։ Զգացինք՝ մի բան հաստատ այն չէ։

-Լսեցի՞ք, լսե՛ք, ոնց որ նվոց լինի։

-Շակալ ա։

-Հա, շակալները իջել են գյուղ, շներն էլ քշում են։

Շըրը-ը-ը-խկ։ Ո´չ, այս անգամ ամպերը չէին։

-Կրակոց էր։

-Աստված-Աստվա՜ծ,- իհարկե Կոստանն էր։

-Կարոյի՛կս․․․- ընկեր Անուշի տղան վրանում մենակ քնած էր․․․

Լռություն տիրեց, բոլորիս մեջ տագնապը,արկածի զգացումը, ոգևորությունն ու վախը խառնվեցին։ Վախ ու պատասխանատվության զգացում՝ նախ և առաջ քնածների համար։

-Կրակը…

-Կրակը հանգավ անձրևի պատճառով, ինչքան տանջվեցինք, չկարողացանք վառել։

-Կրակը տեսնելով՝ գոնե չէին մոտենա, կհասկանային, որ մարդիկ կան։

Բոլորս հասկանում էինք, որ վիճակը բարդ է։ Մեկ էլ կողքս շարժում նկատեցի։ Թեքվեցի։ Ուրեմն, Կոստանը դանդա՜ղ վեր կացավ, ուսին գցեց անձրևանոցը, սեղանից վերցրեց մի պլաստմասե զենք, որ ընկեր Անուշի տղան էր թողել սեղանին, ու գողտուկ կանգնեց, նայեց աջ, հետո՝ ձախ ու շատ կտրուկ պտտվեց։ Իր հետևում տաղավարի պատն էր, որից բաճկոն էր կախված։ Որ Կոստանը պտտվեց, դեմքով մտավ բաճկոնի մեջ։ Առանց այն էլ վախեցած Կոստանը բաճկոնից այնպես հանկարծակիի եկավ, որ մի ճիչ արձակեց, որից, ինձ թվում է, խեղճ շնագայլերը (շակալները) խլացան, ինքն էլ ծառս եղավ ու կանգնեց սփրթնած։

Այս դրվագը տեսնելով՝ այնքան ծիծաղեցինք, որ մի պահ նույնիսկ մոռացել էինք շնագայլերի վտանգի մասին։ Կոստանը կողքից ոնց որ բեթմենը լիներ՝ թիկնոցով, զենքով, միայն դիմակն էր պակասում։

-Լավ, շատ շեղվեցինք։ Արեգ ջան, մի լապտեր վերցրու ու արի գնանք, տարածքը ստուգենք։

-Երեխեք ջան, մեկդ էլ ինձ հետ եկեք՝ տեսնեմ Կարոյիկս հո չի արթնացել։

Մի հաստ փայտ վերցրի ու գնացի ընկեր Անուշի հետ։

-Տուր՝ ես բռնեմ փայտը։

-Չէ, ընկեր Անուշ, պահում եմ էլի, ծանր է։

-Տուր, տուր։ Դու չգիտես, թե ինչերի է ընդունակ երեխայի համար վախեցած մայրը։

Ընկեր Անուշի այս խոսքերից հետո մեքենայաբար տվեցի փայտը։ Գնացինք ստուգեցինք․ Կարոյիկը հանգիստ քնած էր։ Թրջված վերադարձանք տաղավար (շնագայլերով տարված՝ մոռացել էինք անձրևի մասին)։

-Էս ի՞նչ գռռոց էր։ Հենց նոր էստեղից մի ուժեղ գռմռոց եկավ։

-Էդ իմ փորն էր, Արեգ, հանգիստ եղի։

-Վա՜յ, Կոստան ջան, սոված ե՞ս,-մտահոգվեց ընկեր Անուշը։

-Հա՜, ընկեր Անուշ ջան, նեենց ղաուրմա կուտեի։

-Չէ, Կոստան ջան, ղաուրմա չկա,-ծիծաղելով ասաց ընկեր Անուշը,-բայց խոհանոցում ընտիր սպաս կա, կուզե՞ս։

Խոհանոցը մի փոքրիկ տնակ էր, որ մեզնից հեռու էր մոտ հիսուն մետր։ Կոստանը կանգնեց երկընտրանքի առաջ․ վախը անտեսելով հասնել խոհանոց ու կշտանա՞լ, թե՞ մնալ ապահով տաղավարում։ Նայելով աչքերին՝ հասկացա, թե ինչ է մտածում, ու քանի որ ես էլ շատ սոված էի, Կոստանին ինձ հետ քարշ տվեցի տաղավարից դուրս։ Անձրևի տակ վազեցինք խոհանոց։ Ընկեր Անուշն իր ոսկի ձեռքերով տաքացրեց սպասը ու լցրեց բաժակների մեջ։ Ժամը մոտավորապես գիշերվա չորսն էր, բայց սպասից երբեք այդպես հաճույք չէի ստացել։

-Ի՜նչ լավ տաք էր սպասը։

-Անուշ լինի, երեխեք ջան։ Չլինի՞ մրսում եք։

-Հլը արի մոտիկ, Կոստան ջան։ Ամա՜ն, քոռացա ես, ամբողջությամբ թաց ես։

-Ըհըն, իսկն էր։ Էստեղ ծածկով մանղալ կա։

-Ի՜նչ լավ էր, ընկեր Վահե ջան, թե չէ էրեխեքս հիվանդանալու էին։

Ընկեր Վահեին օգնեցինք, կրակ վառեցինք։ Բլուզներս տվեցինք ընկեր Անուշին, մնացինք կարճաթևով։ Ինքն էլ ամեն մեկիս մի ծածկոց տվեց, որ նոր էր տաքացրել կրակի վրա։ Ծածկոցները վայրկենական թրջվում էին անձրևից, բայց ընկեր Անուշը շատ արագ նոր բան էր գտնում, որ մեր վրա գցենք (չգիտեմ՝ որտեղից էր ճարում ու ինչպես էր հասցնում այդ ամենը անել), մինչև թրջվածները չորանան։

-Լավ բլուզ ա, չէ՞, պապիկինս ա, է՜,-պարծենում էր Կոստանը։

-Էլի «թափ-թազա», հին սովետական ա՞,-վրա բերեցի ես։

Մի լավ ծիծաղեցինք։ Բլուզս չորացավ, հագա ու մի ջրակայուն վերարկու էլ հագա (որը դարձյալ ընկեր Անուշն էր չորացրել, չգիտեմ՝ որտեղի՞ց այդքան ձեռք իրեն)։

-Հլը վերցրու էս շամփուրը,-խորովածի շիշը մեկնելով՝ ասեց ընկեր Վահեն։

-Սո՞խ ա վրան։

-Այո, հիմա սարքենք, տես՝ ինչ համով ա։

Սոխը խորովելու ժամանակ տիրեց լռություն։ Բոլորը իրենցից անկախ հոգոց հանեցին։ Արդեն պարզ էր՝ մտքով տեղափոխվել էին անցած տարվա աշուն․․․

-Ընկեր Վահե, դուք մասնակցել եք, չէ՞, վերջին պատերազմին։

Գլխով արեց։

-Ի՞նչ էիք զգում այնտեղ, երբ մահին այդքան մոտ էիք։

-Թե ինչ էի զգում, դժվար է բառերով ասել, բայց կարող եմ ասել, թե ինչ հասկացա այդ օրերից։ Ես հասկացա մի բան, որ երբեք չգիտես՝ ինչ կլինի վաղը։ Դրա համար պետք չի բաց թողնել օրերը, պետք ա վայելել ցանկացած րոպեն։ Պետք չի մոռանալ հարազատներին ասել այն, ինչ որ ուզում ես ասել։

Այս խոսքերն ինձ համար այնքան էլ հասկանալի չէին, մտածում էի՝ հո ամեն բան վայելքի մեջ չէ՞։ «Երևի մեծանամ, կհասկանամ»,-մտածեցի ես։

-Դուք չե՞ք ունենում մի զգացում, ասես ոչինչ չկա ներսումդ, ամեն ինչ մեռած է։ Ես անդադար այդ զգացումն ունեմ պատերազմից հետո,-լցված աչքերով ասաց ընկեր Անուշը։

-Չգիտեմ ինչու, մի պատմություն հիշեցի եղեռնի մասին։ Երեք վրիժառու կանայք, կորցնելով ամեն ինչ՝ երեխաներ, ամուսին, ծնողներ, զինվում են ու ծպտվում։ Մի քանի ամսում նրանք սպանում են եղեռնի տասնյակ կազմակերպիչների ու մասնակիցների։ Նրանց հետ հավասար գործում է մի դեռահաս տղա, որը նույնպես կորցրել էր իր բոլոր հարազատներին։ Կանայք վերջում զոհվում են, իսկ տղային փրկում է Անդրանիկի զորքը։ Երբ այդ տղան մեծանում է, 80 տարեկան հասակում գրում է մի հուշագրություն՝ «Բիթլիս․ 1915» անունով։ Վերջերս եմ կարդացել,-պատմեցի ես։

-Ես էլ այդ տղայի նման սատկացնելու եմ դրանց,-անսովոր կերպով լրջացած ու վառվող աչքերով ասաց Կոնստանտինը։

-Մենք էլ քեզ կօգնենք,-տխուր ժպիտով ասաց ընկեր Անուշը։

Բոլորս երկա՜ր լռեցինք։ Լռություն, որ ամեն ինչ արժեր, բոլորս առանց խոսքերի ու նույնիսկ իրար դեմքի նայելու՝ շփվում էինք միմյանց հետ, զրուցում․․․

Երկարատև լռությունը խախտեց ընկեր Վահեն․

-Լավ, ժողովուրդ ջան, արդեն հինգն անց կես է լինում, գնացեք քնելու։

-Կլինի՞ մենք մնանք,-ասացի ես։

-Աղջիկներին ճանապարհեք, հետո կորոշենք։

Աղջիկներին ճանապարհում էինք դեպի վրանները, մեկ էլ վերևից կայծերի տարօրինակ ձայն լսեցի։ Գլուխս բարձրացրի, տեսնեմ՝ հոսանքի լարն է։

-Ժողովո´ւրդ, նայե´ք, հոսանքի լարն է վնասվել, կայծեր է թողնում։

-Կանչե՛ք ընկեր Վահեին, արա՛գ։

Ընկեր Վահեն եկավ ու տեսավ լարը։

-Բոլորդ արագ հեռացեք լարից, ամեն վայրկյան կարող է կտրվել,-ասաց ընկեր Վահեն ու հետ վազեց խոհանոց՝ ճամբարի հոսանքն անջատելու։

-Չի օգնում, ընկեր Վահե, մեր հետ էս լարը կապ չունի, երևի կողքի գյուղի հոսանքի գլխավոր լարն ա։

Մեկ էլ լարը, ուժեղ կայծեր արձակելով, կտրվեց, ընկավ գետնին։ Բարեբախտաբար, անձրևի շնորհիվ հրդեհ չբռնկվեց:

Այս ամենով տարված՝ չնկատեցինք էլ, որ արդեն արևը ծագում էր:

-Արևը համարյա դուրս եկավ, եկեք նստենք, էստեղ լավ է երևում։

Նստեցինք։ Դարձյալ տիրեց լռություն։

-Հեյ գիտի քաղցր գիշեր, հա՜,-ասաց Կոստանը ու սկսեց այնպես ծիծաղել, որ բոլորս վարակվեցինք։ Մի լա՜վ ծիծաղեցինք, ու կամաց-կամաց հոգնածությունը զգացնել տվեց։ Բոլորս, մեր տեղում նստած, քնեցինք։

Արթնացանք մի աղմուկից, բայց այս անգամ մեր սիրելի «շըրը-ը-ը-խկ»-ը չէր։ Դա առավոտյան վերկացի ազդանշանն էր․․․

Շատերն արդեն արթնացել էին ու դուրս եկել վրաններից։ Կոստանը, տեսնելով աղջիկներին, աշխուժությամբ վազեց նրանց կողմը։

-Սաթի՜կ, Սաթի՜կ ջան, գիտե՞ս՝ քանի գայլ ենք բռնել։ Մեկը եկել էր քո վրանի մոտ, գռմռում էր։ Ես եմ քշել, է՜․․․

 **Արեգ Բեդրոսյանց**